പാര്ട്ടിയിലെ പ്രാദേശിക ചേരിതിരിവ് സിപിഎമ്മിനെ വെട്ടിലാക്കുന്നു കണ്ണൂര്: പ്രാദേശികമായി പ്രവര്ത്തകരിലുള്ള ചേരിതിരിവ് കണ്ണൂരില് സിപിഎമ്മിനെ പ്രതിരോധത്തിലാക്കുന്നു. തളിപ്പറന്പിലെ പ്രശ്നങ്ങള്ക്കുപിന്നാലെ കണ്ണൂരിലും പാര്ട്ടിക്കുള്ളിലെ ചേരിതിരിവ് തെരുവിലേക്കെത്തിയതോടെ നേതൃത്വം കടുത്ത പ്രതിസന്ധിയാണ് നേരിടുന്നത്. മന്ത്രിയും സിപിഎം കേന്ദ്രകമ്മിറ്റിയംഗവുമായ എം.വി. ഗോവിന്ദന്റെ മണ്ഡലമായ തളിപ്പറന്പില് വിഭാഗീയത രൂക്ഷമാകുന്നതിനിടെയാണ് കണ്ണൂര് ടൗണ് വെസ്റ്റ് കമ്മിറ്റിയിലും പൊട്ടിത്തെറിയുണ്ടായത്. കഴിഞ്ഞദിവസം താളിക്കാവില് നടന്ന കണ്ണൂര് ടൗണ് വെസ്റ്റ് സമ്മേളനത്തില് മുന് ലോക്കല് സെക്രട്ടറി ഉള്പ്പെടെ അഞ്ചു പേര് നേതൃത്വത്തിന്റെ നിലപാടില് പ്രതിഷേധിച്ച് സമ്മേളനം ബഹിഷ്കരിച്ചു. ടൗണ് വെസ്റ്റ് ലോക്കല് സെക്രട്ടറി ടി.എം. ഇര്ഷാദ്, തായത്തെരു സെന്ട്രല് മുന് ബ്രാഞ്ച് സെക്രട്ടറി ഷംഷീര് എന്നിവരുള്പ്പെടെയുള്ള പ്രവര്ത്തകരാണ് സമ്മേളന നഗരയില്നിന്ന് ഇറങ്ങിപ്പോയത്. സെക്രട്ടറിസ്ഥാനത്തേക്ക് മുന് ലോക്കല് സെക്രട്ടറി ഇര്ഷാദിനെ പരിഗണിക്കാതെ വന്നപ്പോഴാണ് പ്രതിഷേധിച്ചത്. സമ്മേളനം ബഹിഷ്കരിച്ചവര് തായത്തെരുവില് സിപിഎം സ്തൂപത്തില് പ്രതിഷേധ ബാനറും കരിങ്കൊടിയും ഉയര്ത്തി. പണ്ടേ ചുവന്നതല്ലീ മണ്ണ്... ഞങ്ങള് പൊരുതി ചുവപ്പിച്ചതാണീ മണ്ണ്...അടിമയായി ജീവിക്കുന്നതിലും ഭേദം പൊരുതി മരിക്കുന്നതാണ്....എന്നീ വാചകങ്ങളാണ് തായത്തെരു സഖാക്കളുടെ പേരിലുള്ള ബാനറിലുള്ളത്. തളിപ്പറന്പില് സിപിഎം തളിപ്പറന്പ് നോര്ത്ത് ലോക്കല് സെക്രട്ടറിയായി തെരഞ്ഞെടുക്കപ്പെട്ട പുല്ലായ്ക്കൊടി ചന്ദ്രനെതിരേയാണ് ചേരിതിരിവ് രൂക്ഷമായത്. പ്രതിഷേധക്കാര്ക്കുനേരെ അച്ചടക്ക നടപടിയുമായി സിപിഎം മുന്നോട്ടുപോകുന്നതിനിടെ കോമത്ത് മുരളീധരനെ അനുകൂലിക്കുന്നവരുടെ നേതൃത്വത്തില് മാന്തംകുണ്ട് റസിഡന്റ്സ് അസോസിയേഷന് എന്നപേരില് കൂട്ടായ്മ രൂപീകരിച്ച് ഇവര് പ്രവര്ത്തനം തുടങ്ങി. കീഴാറ്റൂര് ജിഎല്പി സ്കൂള് പരിസരത്തു യോഗം ചേര്ന്നാണ് മാന്തംകുണ്ട് റസിഡന്റ്സ് അസോസിയേഷന് എന്ന കൂട്ടായ്മ രൂപീകരിച്ചത്. നൂറോളം പേരാണ് യോഗത്തില് പങ്കെടുത്തത്. ലോക്കല് നേതൃത്വം കാരണംകാണിക്കല് നോട്ടീസ് നല്കിയ കെ.എം. വിജേഷാണ് അസോസിയേഷന് സെക്രട്ടറി. കെ.എ. സലിം പ്രസിഡന്റും അഭയന് ട്രഷററുമാണ്.